Diari Oficial de la Generalitat Valenciana


Sumari del DOGV 6286, del 10-06-2010 (2010/6465)

Bases específiques que han de regir la convocatòria de procés de selecció de la plaça d'enginyer tècnic d'obres públiques inclosa en l'oferta d'ocupació pública.
-----------------------------------------------------------------------------------------------------------------------------------------------------------------

### Dades del document

Número de DOGV
:   6286

Data del DOGV
:   10-06-2010

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2010/6465


Data del document
:   03-06-2010

Organisme emissor
:   Ajuntament de Manuel

Tipus de document
:   Anunci

Descriptors 

:   * Manuel
    * concurs administratiu

Bases específiques que han de regir la convocatòria de procés de selecció de la plaça d'enginyer tècnic d'obres públiques inclosa en l'oferta d'ocupació pública. [2010/6465]  
Per mitjà del present anunci, s'informa a tots els interessats que, mitjançant la Resolució de l'Alcaldia de data 2 de juny de 2010, s'han aprovat les bases específiques, que literalment es transcriuen a continuació.  
«Bases específiques que han de regir la convocatòria del procés de selecció de la plaça d'enginyer tècnic d'obres públiques inclosa en l'oferta d'ocupació pública de l'Ajuntament de Manuel.  
Primera. Objecte  
Les presents bases tenen com a objecte desenvolupar les previsions fetes a les bases generals que han de regir les convocatòries de les proves selectives per a la selecció de les places incloses en les distintes ofertes d'ocupació pública de Manuel.  
Principalment, aquestes bases específiques tenen com a objecte regir el procés de selecció de la plaça d'enginyer tècnic d'obres públiques, inclosa en l'oferta d'ocupació pública de l'Ajuntament, la qual es detalla a continuació:  
Denominació: enginyer tècnic d'obres públiques  
Naturalesa: funcionari  
Grup: equiparat al grup B (art. 25 Llei 30/1984) o grup A2 (art. 76 Llei 7/2007 (EBEP))  
Escala: administració especial  
Subescala: tècnica  
Classe: mitjana  
Categoria:  
Nombre de vacants: una  
Procediment de selecció: oposició  
Segona. Legislació aplicable  
En tot el no previst en les bases, és d'aplicació el que s'establix en les bases generals que han de regir les convocatòries de les proves selectives per a la selecció de les places incloses en les distintes ofertes d'ocupació pública de l'Ajuntament de Manuel, així com el que establixen les disposicions esmentades en les bases generals indicades.  
Tercera. Requisits dels aspirants  
Per a poder participar en el present procés selectiu, a més dels requisits establits en les bases generals, els aspirants han de tindre els requisits següents:  
- Estar en possessió del títol d'Enginyer Tècnic d'Obres Públiques o equivalent, o haver complit les condicions per a obtindre'l en la data en què finalitze el termini de presentació d'instàncies.  
- Estar en possessió dels permisos que habiliten per a la conducció de vehicles de la classe B.  
- En el termini de presentació de documents, l'aspirant estranger haurà d'aportar específicament:  
· Els títols homologats.  
· Fotocòpia compulsada del passaport en vigor.  
· Fotocòpia compulsada, si és el cas, del permís de treball en vigor.  
· Estar en possessió del títol de Coneixements del Valencià, Grau mitjà, expedit per la Junta Qualificadora de Coneixements del Valencià.  
Quarta. Pagament dels drets d'examen  
Qui vullga participar en les corresponents proves d'accés haurà de sol·licitar-ho, per mitjà de la instància corresponent, a la qual s'adjuntarà el justificant acreditatiu d'haver efectuat el pagament dels drets d'examen fixats en 60,00 euros.  
Cinquena. Proves selectives  
Els exercicis de l'oposició són els següents:  
Primer exercici: (teòric). De caràcter obligatori i eliminatori.  
Consistirà en la realització d'una prova de coneixements referida als continguts del programa temari de les presents bases, a través d'un qüestionari de 65 preguntes. Del programa de temes comuns només es formularà, com a màxim, una quinta part de les preguntes d'aquest exercici (màxim 13 preguntes).  
El temps de duració de l'exercici serà determinat pel tribunal immediatament abans de començar l'exercici segons la dificultat de la prova plantejada.  
Les respostes incorrectes penalitzaran; tres respostes incorrectes descomptaran el valor d'una resposta correcta o la proporció que corresponga.  
La qualificació d'aquest exercici serà de 0 a 10 punts, i haurà d'obtindre's un mínim de 5 per a superar-lo.  
Segon exercici: consistirà a desenvolupar per escrit, en un temps màxim de 2 hores, dos temes triats a l'atzar entre els especificats en l'annex de matèries específiques.  
Es valorarà la claredat d'idees i el grau de coneixement sobre els temes exposats.  
Aquest exercici serà avaluat entre 0 i 10 punts, i seran eliminats els aspirants que no obtinguen una puntuació mínima de 5 punts.  
Tercer exercici: (pràctic). De caràcter obligatori i eliminatori.  
Consistirà a resoldre per escrit o per mitjà de treballs pràctics, un o més supòsits que plantejarà el tribunal immediatament abans del començament de l'exercici, relatius a les tasques pròpies de la plaça que es convoca.  
En el cas que calga l'ordinador per a resoldre per escrit algun dels supòsits, s'utilitzarà aquest i els programes d'ofimàtica que siguen necessaris. En eixe cas, no es valorarà cap exercici si no està resolt en suport informàtic.   
Si així ho estima lliurement el tribunal qualificador a la vista de les característiques de l'exercici proposat, els aspirants podran consultar en esta prova els textos legals, comentaris doctrinals o llibres de consulta o altres publicacions que puguen utilitzar normalment en l'exercici del seu treball.  
Es valorarà la claredat i el grau de correcció del dels supòsit/s plantejat/s. Aquest exercici serà avaluat entre 0 i 10 punts, i seran eliminats els aspirants que no obtinguen una puntuació mínima de 5 punts.  
Quart exercici: (valencià). De caràcter obligatori i no eliminatori.  
Consistirà en la valoració pel tribunal dels coneixements de valencià dels aspirants, relacionats amb les funcions pròpies de la plaça convocada.  
La duració serà establida pel tribunal en vista de la dificultat de l'exercici proposat; la dificultat s'adequarà a la categoria i el nivell de perfil lingüístic de la plaça que es convoca.  
Aquest exercici es qualificarà de 0 a 10 punts.  
Sisena. Programa de temes  
Matèries comunes  
Tema 1. La Constitució espanyola de 1978 (I): característiques. Estructura. Drets i deures fonamentals dels espanyols. La reforma constitucional. El Defensor del Poble. La Corona.  
Tema 2. La Constitució espanyola (II): El Govern i l'administració. Relació entre el Govern i les Corts Generals. El poder judicial.  
Tema 3. L'organització territorial de l'estat en la Constitució. Principis generals. Les comunitats autònomes. L'administració local.  
Tema 4. La Comunitat Valenciana. L'Estatut d'Autonomia. Estructura. Institucions d'autogovern. L'administració local en l'Estatut. Procediment de reforma.  
Tema 5. Les fonts del dret comunitari. Dret originari i derivat: reglaments, directives i decisions. Altres fonts. Les relacions entre el dret comunitari i l'ordenament jurídic dels estats membres.  
Tema 6. Sotmetiment de l'administració a la llei i al dret. Fonts del dret: especial referència a la llei i als reglaments. La potestat reglamentària en l'esfera local: ordenances, reglaments i bans.  
Tema 7. L'acte administratiu: classes i elements. Eficàcia (executivitat i executorietat). Validesa (nul·litat, anul·labilitat, irregularitat). Revisió dels actes administratius. El procediment administratiu. Fases. Iniciació. Instrucció. Terminació.  
Tema 8. Principis generals de la contractació administrativa local. Règim jurídic dels béns de domini públic i dels béns patrimonials. Serveis públics locals: formes de gestió.  
Tema 9. Règim local espanyol. Principis constitucionals. La província en el règim local. Organització provincial. Competències.  
Tema 10. El municipi. El terme municipal. La població. L'empadronament. Organització municipal. Competències.  
Tema 11. Personal al servei de les entitats locals. Organització. Drets, deures i incompatibilitats. Règim disciplinari.  
Tema 12. Hisendes locals. Classificació dels ingressos. Pressupost de les entitats locals: principis, documents de què consta i procés d'aprovació.  
Matèries específiques  
Tema 13. Ferms de nova construcció. Materials: lligants i àrids. Unitats d'obra. Estabilitzacions. Tractaments superficials. Mescles bituminoses.  
Tema 14. Els paviments de formigó. Conservació. Reforç i rehabilitació de ferms. Mètodes.  
Tema 15. Morters i formigons: materials, dosificació, execució i curació. Prescripcions tècniques generals. Assajos de materials.  
Tema 16. Règim urbanístic del sòl i estatut del propietari. L'ordenació urbanística: estructural i detallada.  
Tema 17. Instruments d'ordenació urbanística, classes, tramitació de l'aprovació i la modificació d'aquests, publicació i vigència.  
Tema 18. Instruments de gestió urbanística, classes, formulació, procediment i execució.  
Tema 19. Activitat administrativa de control i protecció de la legalitat urbanística. Actes subjectes a llicència. Competència i procediment per a l'atorgament de llicències urbanístiques. Especial referència a l'atorgament de llicències per silenci administratiu.  
Tema 20. El deure de conservació. Ordres d'execució. La declaració de ruïna. Supòsits.  
Tema 21. El Pla General d'Ordenació Urbana de Manuel. Classificació de sòl. Normes de planejament, normes d'urbanització i normes urbanístiques en sòl urbà, urbanitzable i no urbanitzable.  
Tema 22. Procediment per a la concessió de llicència ambiental i llicència d'obertura. Normativa vigent.  
Tema 23. Nomenclàtor d'Activitats Molestes, Insalubres, Nocives i Perilloses. Contingut mínim de projectes d'activitat.  
Tema 24. Disciplina d'activitats, infraccions i sancions. Responsabilitats. Procediments i competències.  
Tema 25. Espectacles, establiments públics i activitats recreatives (I). Normativa vigent. Catàleg.  
Tema 26. Espectacles, establiments públics i activitats recreatives (II). Autoritzacions administratives. Competències autonòmiques i dels ajuntaments. Procediment per a la concessió de llicències d'activitat i de funcionament.  
Tema 27. Espectacles, establiments públics i activitats recreatives (III). Horaris. Funcions de vigilància i control. Infraccions i sancions.  
Tema 28. Enllumenat públic. Instal·lacions i normativa reguladora. Il·luminació d'espais públics. Optimització energètica de les xarxes i disposició dels punts de llum.  
Tema 29. El Pla Especial de Protecció del Paratge Natural Municipal de Les Salines.  
Tema 30. Criteris d'ordenació del territori. Protecció i ordenació del paisatge (Llei 4/2004, de 30 de juny, d'Ordenació del Territori i Protecció del Paisatge i Decret 67/2006, de 19 de maig).  
Tema 31. L'ordenació del sòl no urbanitzable. Autorització d'ús i aprofitament del sòl no urbanitzable (Llei 10/2004, de 9 de desembre, de la Generalitat Valenciana, de Sòl No Urbanitzable).  
Tema 32. Llei d'Aigües i normativa reguladora del domini públic hidràulic.  
Tema 33. Xarxa de distribució d'aigua. Explotació, gestió i tarificació del servei d'aigües potables.  
Tema 34. Xarxa de clavegueram del municipi.  
Tema 35. Clavegueram i evacuació d'aigües residuals i pluvials. Sistemes de tractament d'aigües residuals. Ordenança municipal d'abocaments.  
Tema 36. Piscines d'ús col·lectiu. Normativa vigent. Tramitació de llicències. Infraccions i sancions. Reglamentació tecnicosanitària.  
Tema 37. Codi tècnic de l'edificació. Disposicions generals, àmbit d'aplicació i contingut. Documents reconeguts. Condicions tècniques i administratives.  
Tema 38. Codi tècnic de l'edificació. Exigències bàsiques. Condicions de protecció contra incendis dels edificis. El control de qualitat de l'obra.  
Tema 39. Exigències tècniques i administratives de l'edificació. Els agents de l'edificació: concepte i funcions (Llei 38/1999, de 5 de novembre, d'Ordenació de l'Edificació) i Llei 3/2004, de 30 de juny, de la Generalitat, d'Ordenació i Foment de l'Edificació.  
Tema 40. Normes d'habilitació, disseny i qualitat d'habitatges a la Comunitat Valenciana. Cèdules d'habitabilitat: procediment d'expedició i regulació.  
Tema 41. La responsabilitat patrimonial de les administracions públiques. La responsabilitat de les seues autoritats i la resta de personal al seu servei.  
Tema 42. Normativa reguladora de les mesures de prevenció i control de la legionel·losi a la Comunitat Valenciana.  
Tema 43. Normativa sobre eliminació de barreres arquitectòniques a la Comunitat Valenciana.  
Tema 44. Telecomunicacions per cable. Elements de les infraestructures i marc normatiu.  
Tema 45. Telecomunicacions en l'àmbit radioelèctric. Telefonia mòbil: marc normatiu de protecció i autorització d'instal·lacions.  
Tema 46. Ordenació municipal sobre infraestructures de telecomunicacions.  
Tema 47. Les energies alternatives i els usos públics. Energia solar.  
Tema 48. Legislació autonòmica i estatal sobre protecció contra la contaminació acústica.  
Tema 49. Acústica aplicada a l'activitat municipal, nivells sonors, propagació del soroll, instruments i mesures correctores. Insonorització i aïllament.  
Tema 50. Contaminació atmosfèrica. Fonts de contaminació. Normativa de protecció i control i mesures correctores.  
Tema 51. Residus sòlids urbans. Normativa vigent. Classificació dels residus. Organització i competència. Productors, posseïdors i gestors dels residus. Recollida i tractament.  
Tema 52. Ordenança municipal de neteja de la via pública i residus.  
Tema 53. Residus perillosos. Normativa aplicable. Tipus de tractament.  
Tema 54. Els projectes d'obres municipals. Elaboració. Continguts. Normes de presentació dels projectes. El contracte d'obres. Actuacions preparatòries. Formes d'adjudicació. Els plecs de condicions administratives generals. Els plecs de prescripcions tècniques particulars.  
Tema 55. La gestió dels serveis públics municipals. Modalitats de contractació. Actuacions preparatòries. Execució, modificació i extinció dels contractes de gestió dels serveis públics. La gestió dels serveis públics municipals per mitjà de la concessió.  
Tema 56. Fases d'una obra des de la licitació fins a la liquidació definitiva. Relacions valorades d'obres. Certificacions. El responsable del contracte.  
Tema 57. La prevenció dels riscos laborals (I): legislació i normativa aplicable: la Llei de Prevenció de Riscos Laborals, el Reglament dels Serveis de Prevenció, disposicions mínimes de seguretat i salut. Organització i aplicació de la prevenció en l'administració local. Conceptes bàsics i disciplines que la integren. Sistemes de prevenció.  
Tema 58. La prevenció de riscos laborals (II): drets i obligacions. Responsabilitats i sancions. Consulta i participació dels treballadors.  
Tema 59. L'organització municipal de l'Ajuntament de Manuel. L'organigrama i funcions dels seus òrgans unipersonals i col·legiats.  
Tema 60. Protecció de dades de caràcter personal: disposicions generals, principis de la protecció de dades, drets de les persones, fitxers de titularitat pública.»  
Contra aquestes bases i la corresponent convocatòria, actes que posen fi a la via administrativa, es podrà interposar potestativament recurs de reposició en el termini d'un mes, comptat des de l'endemà de la publicació d'aquestes bases en el Diari Oficial de la Comunitat Valenciana, o directament recurs contenciós administratiu, davant de l'òrgan competent de la jurisdicció contenciosa administrativa de la Comunitat Valenciana, en el termini de dos mesos, comptats igualment des de la publicació d'aquest edicte en el Diari Oficial de la Comunitat Valenciana.  
Si s'ha interposat recurs de reposició i s'acaba el termini d'un mes des de la interposició, comptat des de l'endemà de la interposició del recurs de reposició, sense que aquest s'haja resolt, es podrà entendre que s'ha desestimat i s'haurà d'interposar recurs contenciós administratiu, a elecció vostra, davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, comptats des de l'endemà de la resolució expressa del recurs de reposició.  
Manuel, 3 de juny de 2010.- L'alcalde: José Cambra Bueno.